A Bizottság 843/2002/EK rendelete

(2002. május 21.)

a szamócára vonatkozó forgalmazási előírások megállapításáról és a 899/87/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 545/2002/EK rendelettel módosított [1], a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére és 3. cikke (3) bekezdésének c) pontjára,

mivel:

(1) A szamóca a 2200/96/EK rendelet I. mellékletében felsorolt azon termékek közé tartozik, amelyre minőségi előírásokat kell elfogadni. A legutóbb a 888/97/EK rendelettel [3] módosított, a cseresznyére, a meggyre és a szamócára vonatkozó minőségi előírásokról szóló, 1987. március 30-i 899/87/EGK bizottsági rendelet [4] már módosult és nem képes a jogi érthetőséget biztosítani.

(2) Az érthetőség érdekében a szamócára vonatkozó szabályokat külön kell választani a 899/87/EGK rendelet körébe tartozó egyéb termékekre vonatkozó szabályoktól. Ezért, valamint a világpiac átláthatóságának megőrzése érdekében, figyelembe kell venni az Egyesült Nemzetek Európai Gazdasági Bizottságának (ENSZ–EGB) a romlandó termények szabványosításával és a minőség javításával foglalkozó munkacsoportja által a szamócára javasolt előírást. Ezért újra kell fogalmazni a szamócára vonatkozó szabályokat és a 899/87/EGK rendeletet ennek megfelelően módosítani kell.

(3) Az új előírások alkalmazásának célja, hogy a nem kielégítő minőségű termékeket eltávolítsák a piacról, összhangba hozzák a termelést a fogyasztói követelményekkel, elősegítsék a tisztességes versenyen alapuló kereskedelmet, és ezáltal javítsák a jövedelmezőséget.

(4) Az előírásokat a forgalmazás minden fázisában alkalmazni kell. A nagy távolságra történő szállítás, a hosszabb raktározás és a különböző árukezelési folyamatok okozhatnak bizonyos minőségromlást a termékek biológiai fejlődése vagy romlandósága miatt. Az ilyen jellegű minőségromlást figyelembe kell venni annál az előírásnál, amelyet az árufeladást követő forgalmazási fázisokban alkalmaznak. Mivel az "extra" osztályba tartozó termékeket különös gondossággal kell válogatni és csomagolni, esetükben csak a frissesség és feszesség hiányát kell figyelembe venni.

(5) A megfelelő érettség a szamóca esetében az egyik minimumkövetelmény. A jelenlegi tudományos és műszaki adatok nem tesznek lehetővé megbízható és objektív kritériumokat e követelmény meghatározásához.

(6) A szamóca némely fajtáját – amelyek a leszedéskor könnyen elvesztik csészelevelüket – hagyományosan csészelevél nélkül hozzák forgalomba Finnország és Dánia termesztési tájegységében. E két tagállam a 2200/96/EK rendelettel összhangban azt kérte, hogy az e régiókban megtermelt és elfogyasztott szamócának ne kelljen eleget tennie az előírásoknak. Ezért e rendelet ezen értelemben eltérést tartalmaz.

(7) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 08101000 KN-kód alá tartozó szamócára vonatkozó forgalmazási előírásokat a melléklet állapítja meg.

Ezen előírást a forgalmazás minden fázisában alkalmazzák a 2200/96/EK rendeletben megállapított feltételeknek megfelelően.

Azonban a feladást követő fázisokban a termékek az előírás követelményeivel kapcsolatban a következő jellemzőkkel rendelkezhetnek:

a) a frissesség és feszesség kismértékű hiánya;

b) az "extra" osztályon kívül minden más osztályba sorolt termék esetében a fejlődésük és romlandóságuk következtében kismértékű minőségromlás.

2. cikk

(1) E rendelet rendelkezéseinek ellenére, az olyan fajtába tartozó szamócát, amely leszedéskor könnyen elveszti csészelevelét, Finnország és Dánia termesztési tájegységében csészelevél nélkül is lehet értékesíteni.

(2) Az (1) bekezdés alkalmazásában minden csomagon vagy tételen egyebek mellett a következő megjelölést tüntetik fel:

- finnül:"myydään ainoastaan … (a termesztési tájegység)",

- dánul:"må kun sælges i … (a termesztési tájegység)",

- svédül:"får endast säljas i … (a termesztési tájegység)".

3. cikk

A 899/87/EGK rendelet a következőképpen módosul:

a) A cím helyébe a következő szöveg lép: "A Bizottság 899/87/EGK rendelete (1987. március 30.) a cseresznyére és a meggyre vonatkozó minőségi előírásokról".

b) Az 1. cikk (1) bekezdése helyébe a következő szöveg lép:

"(1) A 08092095 KN-kód alá tartozó cseresznyére és meggyre vonatkozó forgalmazási előírásokat a melléklet tartalmazza.";

c) A II. mellékletet el kell hagyni.

d) Az I. mellékletben az "I. melléklet" szavak helyébe a "melléklet" szó lép.

3. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ezt a rendeletet a hatálybalépését követő harmadik hónap első napjától kezdve kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. május 21-én.

a Bizottság részéről

Franz Fischler

a Bizottság tagja

[1] HL L 84., 2002.3.28., 1. o.

[2] HL L 297., 1996.11.21., 1. o.

[3] HL L 126., 1997.5.17., 11. o.

[4] HL L 88., 1987.3.31., 17. o.

--------------------------------------------------

MELLÉKLET

A SZAMÓCÁRA VONATKOZÓ ELŐÍRÁS

I. A TERMÉK MEGHATÁROZÁSA

Ezen előírás a friss állapotban forgalomba kerülő, fogyasztásra szánt a Fragaria L. nemzetség fajtáiból (cultivar) származó szamócára vonatkozik, nem tartozik ide az ipari feldolgozásra szánt szamóca.

II. MINŐSÉGI ELŐÍRÁSOK

Ezen előírás célja meghatározni az előkészített és csomagolt szamóca minőségi követelményeit.

A. Minimumkövetelmények

Az adott minőségi osztályra vonatkozó különleges rendelkezések és megengedett eltérések mellett minden osztályban a következő tulajdonsággal kell rendelkeznie a szamócának:

- ép,

- egészséges; kizártak az olyan termények, amelyek romlóhibával rendelkeznek vagy más minőségcsökkenés miatt fogyasztásra alkalmatlanok,

- tiszta, gyakorlatilag minden látható idegen anyagtól mentes,

- friss megjelenésű, de nem mosott,

- kártevőktől gyakorlatilag mentes,

- a kártevők által okozott károktól gyakorlatilag mentes,

- csészelevéllel szedett (kivéve az erdei szamóca esetében); a csészelevélnek és a kocsánynak (amennyiben van) frissnek és zöldnek kell lennie,

- rendellenes külső nedvességtől mentes,

- idegen szagtól és/vagy idegen íztől mentes.

A szamócákat gondosan kell szedni.

A szamócának megfelelően fejlettnek és kielégítően érettnek kell lennie. A fejlettségnek és az állapotnak olyannak kell lennie, hogy az lehetővé tegye a szamóca számára a következőket:

- kibírja a szállítást és az árukezelést,

- kielégítő állapotban érkezzen meg a rendeltetési helyére.

B. Osztályozás

A szamócákat a következő három osztályba lehet sorolni:

i. "Extra" osztály

Az ezen osztályba sorolt szamócának kitűnő minőségűnek kell lennie. A fajtára jellemző tulajdonságokkal kell rendelkeznie.

A fajta jellegének megfelelően csillogó felületűnek kell lennie.

Talajszennyeződéstől mentesnek kell lennie.

Hibátlannak kell lennie, kivéve a nagyon enyhe felületi hibákat, feltéve hogy ezek nem befolyásolják a termény általános megjelenését, a minőségét, az eltarthatóságát vagy kiszerelését a csomagolásban.

ii. I. osztály

Az ezen osztályba sorolt gombának jó minőségűnek kell lennie. Színében és alakjában a fajtára jellemző tulajdonságokkal kell rendelkeznie.

Rendelkezhet azonban a következő enyhe hibákkal, feltéve hogy ezek nem befolyásolják a termék általános megjelenését, minőségét, eltarthatóságát, vagy kiszerelését a csomagolásban:

- enyhe alaki hiba,

- a gyümölcs felületének legfeljebb 1/10 részére kiterjedő fehér folt,

- enyhe száraz nyomódások.

Talajszennyeződéstől gyakorlatilag mentesnek kell lennie.

iii. II. osztály

Ezen osztály tartalmazza azon szamócát, amely nem felel meg a magasabb osztályok előírásainak, de kielégíti a fent meghatározott minimumkövetelményeket.

A következő hibákkal rendelkezhet, amennyiben a szamóca megtartja a minőségre, az eltarthatóságra és a csomagban való kiszerelésre vonatkozó lényeges tulajdonságait:

- alaki hibák,

- a gyümölcs felületének legfeljebb 1/5 részére kiterjedő fehér folt,

- jelentéktelen száraz nyomódás, amely romlást nem okoz,

- jelentéktelen talajszennyeződés.

III. A MÉRETRE VONATKOZÓ RENDELKEZÉSEK

A méretet a keresztmetszet legnagyobb átmérője határozza meg.

A szamóca legkisebb méretének legalább a következőnek kell lennie:

- "Extra" osztály: 25 mm,

- I. és II. osztály: 18 mm.

Az erdei szamóca legkisebb méretére nincs előírás.

IV. A MEGENGEDETT ELTÉRÉSEKRE VONATKOZÓ RENDELKEZÉSEK

A minőségre és a méretre vonatkozóan eltéréseket lehet megengedni mindegyik csomagban azon termékekre, amelyek a jelölés szerinti osztálynak nem felelnek meg.

A. Minőségi eltérések

i. "Extra" osztály

A szamóca 5 darab- vagy tömegszázaléka lehet olyan, amely az osztály követelményeinek nem felel meg, de kielégíti az I. osztály követelményeit, kivételesen beleértve az I. osztály megengedett eltéréseit is. Ezen 5 %-ból legfeljebb 2 % lehet a romlás jeleit mutató gyümölcs.

ii. I. osztály

A szamóca 10 darab- vagy tömegszázaléka lehet olyan, amely az I. osztály előírásainak nem felel meg, de kielégíti a II. osztály előírásait, kivételesen beleértve a II. osztály megengedett eltéréseit is. E 10 %-ból legfeljebb 2 % lehet a romlás jeleit mutató gyümölcs.

iii. II. osztály

A szamóca 10 darab- vagy tömegszázaléka lehet olyan, amely sem a II. osztály előírásainak, sem a minimumkövetelményeknek nem felel meg, kivéve azon gyümölcsöket, amelyek romlóhibásak, kifejezett száras nyomódásokkal rendelkeznek vagy más módon olyan mértékben minőségcsökkentek, ami a terméket fogyasztásra alkalmatlanná teszi. A 10 %-ból legfeljebb 2 % lehet a romlás jeleit mutató gyümölcs.

B. Méreteltérések

Minden osztály esetében: a szamóca 10 darab- vagy tömegszázaléka térhet el a legkisebb mérettől.

V. A KISZERELÉSRE VONATKOZÓ RENDELKEZÉSEK

A. Egyneműség

Minden csomag tartalmának egyneműnek kell lennie és kizárólag azonos származású, fajtájú, minőségű szamócát kell tartalmaznia.

Az "extra" osztályú szamócának – az erdei szamóca kivételével – különösen egyneműnek és szabályosnak kell lennie, az érettség fokát, a színt és a méretet tekintve. Az I. osztályba tartozó szamóca lehet kevésbé egységes méretű.

A csomag tartalma látható részének a teljes tartalmat kell képviselnie.

B. Csomagolás

A szamócát úgy kell becsomagolni, hogy az megfelelően védve legyen.

A csomagok belsejében használt anyagnak újnak, tisztának és olyan minőségűnek kell lennie, hogy az a terményben semmilyen külső vagy belső elváltozást ne okozzon. A csomagoláshoz különböző anyagok – különös tekintettel a kereskedelmi adatokat tartalmazó papír vagy öntapadós címke – használatát meg lehet engedni, feltéve hogy a címkézéshez vagy a feliratozáshoz csak nem mérgező tintát, illetve ragasztóanyagot használtak.

Az "extra" osztályban a gyümölcsök csomagolásának különösen gondosnak kell lennie.

A csomagoknak minden idegen anyagtól mentesnek kell lenniük.

VI. A JELÖLÉSRE VONTAKOZÓ RENDELKEZÉSEK

Minden csomag egyazon oldalán összefüggően, olvashatóan, letörölhetetlenül és kívülről jól láthatóan a következő adatokat kell feltüntetni:

A. Azonosító adatok

Csomagoló és/vagy feladó: név és cím vagy hivatalosan kiadott vagy elfogadott márkajel. Márkajel használata esetén azonban a márkajelhez szorosan kapcsolódóan fel kell tüntetni a "csomagoló és/vagy feladó" megjelölést (vagy az ennek megfelelő rövidítést).

B. A termék megnevezése

- "Szamóca" felirat, amennyiben a csomag tartalma kívülről nem látható,

- a fajta neve (nem kötelező).

C. A termék eredete

- Származási ország, és nem kötelező jelleggel a termesztési tájegység vagy a nemzeti, regionális vagy helyi megnevezés feltüntetése.

D. Kereskedelmi jellemzők

- Osztály.

E. Hivatalos ellenőrző jel (nem kötelező).

--------------------------------------------------